Sophie Hæstorp Andersen (S), 2002-04-02:
Ja, jeg ved ikke, om det er os, der skal undskylde for forvirringen, men jeg vil altså hermed komme med Socialdemokratiets ordførertale til vores eget forslag.
Et gammelt mundheld siger jo, at man skal have et godt helbred for at komme på hospitalet.
Der er desværre mere sandhed i dette udsagn, end man umiddelbart skulle tro, for
i ca. hver tiende hospitalsseng ligger i dag en patient med en infektion, som er opstået under indlæggelsen, altså mens patienten modtog behandling for en helt anden sygdom.
Som borger i Danmark har vi en lang række forventninger
til det danske sygehusvæsens kvalitet og service.
Vi har en forventning om, at der er lige adgang til at blive behandlet, hvis vi bliver syge, vi har en forventning om at blive behandlet straks, hvis vi har fået en livstruende sygdom eller har været udsat for en livstruende ulykke, og vi har en berettiget forventning om, at når vi er blevet indlagt på et hospital, modtager vi en rigtig og effektiv behandling.
Socialdemokratiet har altid arbejdet hårdt for og arbejder fortsat for at indfri disse forventninger og værdier, og meget er allerede sket.
Som jeg har nævnt tidligere i debatten, behandles der faktisk 250.000 flere end for 5 år siden.
Men vi ønsker at komme længere, og midlerne til dette er hurtigere behandling, tidligere opsporing, forebyggelse, bedre forskning m.v.
En hurtigere behandling betyder dog ikke kun, at patienter skal udskrives, så snart de overhovedet kan gå efter en operation, og det betyder heller ikke, at kun sundhedspersonalet skal løbe hurtigere, udføre flere operationer og tilse flere patienter.
Det betyder ikke kun kvantitet, det betyder også kvalitet, og kvalitet er, at der sker færre fejl under behandlingen af en patient.
Men når sundhedspersonalet skal løbe hurtigere og hurtigere, sker der desværre det, at der forekommer sjusk, og at alt for meget overlades til tilfældighederne. Det er et faktum, at omtrent 80.000 hvert år smittes med en infektion, måske fordi sygeplejersken eller lægen ikke følte eller ikke mente, de havde tid til at vaske og desinficere deres hænder ordentligt og godt nok, inden de tog sig af deres patient, fordi håndvasken ikke var placeret lige i nærheden af patienten.
Sådan er der så meget
med de lokale forhold
Giver man sig tid til at læse de vejledninger, der er udarbejdet af Dansk Standard og Statens Serum Institut med støtte fra Sundhedsstyrelsen, fortæller de, at håndhygiejne faktisk er den vigtigste enkeltfaktor for hindring af smitte mellem patienter.
Men hygiejne er selvfølgelig meget mere end at vaske sine hænder og gøre ordentlig rent.
Faktisk har Dansk Standard
ud over at beskrive en række krav til styring og ledelsen af hygiejnen eller for at undgå infektioner alle steder i sundhedssystemet også vedtaget 12 øvrige standarder for korrekt hygiejnisk håndtering af kirurgiske instrumenter og katetre, der føres gennem patienternes hud eller ind i urinvejene og ligeledes standarder for korrekt hygiejnisk håndtering af den mad og de lægemidler, patienterne får, enten ad naturlig vej gennem munden eller indført via slanger og katetre.
Det er her, tag selv-buffeten kommer ind i billedet, som fru Birthe Skaarup nævnte før.
Standarderne skal sikre, at man ikke bliver mere syg af at være på hospitalet, end man var, da man ankom til det.
Samtidig medfører det i gennemsnit 7 ekstra dage på hospitalet for den enkelte patient - dage, som ikke alene er belastende for den infektionsramte patient, men som også stjæler lægernes tid og giver risiko for endnu længere ventetider for de resterende på ventelisterne. Derfor burde der være stor opbakning til det forslag, som Socialdemokratiet har fremsat, for det er på tide at gøre noget alvorligt ved denne sag.
Vi skal forebygge effektivt mod infektioner, og i Socialdemokratiet mener vi ikke, at der findes nogen faglige argumenter mod at støtte amterne i deres bestræbelser på at sikre bedre og hurtigere behandling til glæde for patienterne og for økonomien i sundhedsvæsenet.
Vi mener, at sagen er oplagt, og derfor håber vi, at andre ansvarlige partier efter dagens debat også vil se det fornuftige i at støtte vores forslag om at sikre ensartede regler for hygiejnestandarder på danske sygehuse.
Sådan sættes hensynet til patienten nemlig først.